Ritratt meħud mill-filmat .td_uid_2_60cc6f8047a0c_rand.td-a-rec-img{text-align:left}.td_uid_2_60cc6f8047a0c_rand.td-a-rec-img img{margin:0 auto 0 0} Read in English . Sitt għaqdiet volontarji u tas-soċjetà ċivili kitbu ittra lill-Prim Ministru Robert Abela biex juru t-tħassib tagħhom dwar in-nuqqas ta' djalogu u impenn minn Malta fl-Open Government Partnership (OGP). Fl-ittra tagħhom, l-għaqdiet jgħidu lill-PM li filwaqt li jilqgħu l-fatt li Malta saret membru tal-OGP fl-2011, huma ħosbiena dwar kif dan l-aħħar, Malta naqset milli tinteraġixxi u milli tissodisfa l-obbligi tagħha bħala membru tal-OGP. Ġie spjegat li l-Gvern Malti diġà ġie mgħarraf li l-Kumitat tal-OGP li jħares il-kriterji u l-istandards tal-pajjiżi membri qed jitfa' l-lenti tiegħu fuq Malta billi l-Gvern naqas milli jissottometti pjan ta' azzjoni ġdid fl-2017, u billi naqas ukoll milli jassoċja ruħu mal-Assoċjazzjoni Internazzjonali għall-Parteċipazzjoni Pubblika "Involve." L-għaqdiet huma infurmati li l-Gvern ma wiġibx l-ittra uffiċjali mingħand OGP mibgħuta lilu fis-7 ta' Frar tal-2020. Fil-fehma tagħhom, dan juri li l-Gvern Malti ma jiħux il-valuri tal-OGP bis-serjetà. Dawn huma t-trasparenza, il-kontabbiltà u l-involviment taċ-ċittadini fit-teħid tad-deċiżjonijiet. Għaldaqstant, huma staqsew lill-PM liema Ministeru huwa responsabbli mill-kordinazzjoni tal-attivitajiet u r-responsabbiltajiet ta' Malta fejn jidħol OGP, ġaladarba l-Ministeru għall-Affarijiet Ewropej u għall-Ugwaljanza (li qabel kien responsabbli minn dan) m'għadux jeżisti. Apparti hekk, qalu l-għaqdiet, il-fatt li m'hemmx evidenza tal-involviment jew l-influwenza tas-soċjetà ċivili fil-pjan ta' azzjoni Malti tal-2018-2020 juri li l-objettiv tal-OGP li jissaħħu ċ-ċittadini mhux qed jitħares. Komplew jgħidu li għalhekk, jemmnu li l-Gvern għandu jistabbilixxi forum magħmul minn diversi partijiet ikkonċernati speċifikament għall-OGP. Dan hu rekwiżit minimu fil-parteċipazzjoni fl-OGP. Huma lesti li jgħinu lill-Gvern f'din il-kwistjoni. Appellaw lill-Gvern biex jimpenja ruħu li jħares il-proċess tal-OGP – biex jipprovdi spjegazzjoni dwar kif beħsiebu jħares dawn l-istandards fil-futur u biex jagħti aġġornament dwar il-proċess fuq il-pjan t'azzjoni tal-2021-2023. Dan il-pjan t'azzjoni jrid jiġi ppreżentat din is-sena. Lil hinn minn dan, l-għaqdiet ħeġġew lill-Gvern biex jikkunsidra bis-serjetà r-rakkomandazzjonijiet li sarulu mill-Mekkaniżmu tar-Rappurtaġġ Indipendenti tal-OGP għall-pjan t'azzjoni li għadda, sabiex dawn jiġu implimentati f'dak li jmiss. L-għaqdiet firmatarji f'din l-ittra huma: Matthew Caruana Galizia, bħala d-Direttur tal-Fondazzjoni Daphne Caruana Galizia Neil Falzon, bħala d-Direttur tal-Fondazzjoni aditus Claudia Taylor East, bħala l-Kap Eżekuttiv ta' SOS Malta Maria Pisani mill-Fondazzjoni Integra William Grech, bħala d-Direttur Eżekuttiv ta' Kopin Robert Aquilina, bħala l-President ta' Repubblika. .td_uid_3_60cc6f8047cee_rand.td-a-rec-img{text-align:left}.td_uid_3_60cc6f8047cee_rand.td-a-rec-img img{margin:0 auto 0 0}